Paia-aansoek oor NGV gebring | Maroela Media
Paia-aansoek oor NGV gebring
Solidariteit het Maandag aangekondig dat hy ingevolge die Wet op die Bevordering van Toegang tot Inligting (Paia) 'n aansoek loods in verband met die omstrede opmerkings van die adjunk- direkteur-generaal van die departement van gesondheid, dr. Nicolas Crisp. Dit volg nadat Crisp op 30 Augustus gesê het dat die Nasionale Gesondheidsversekering (NGV) teen die einde van die jaar in werking sal tree.
Solidariteit het na aanleiding van die kommentaar 'n regskrywe in September vanjaar aan dr. Crisp gerig, maar hy het nie daarop gereageer nie. Volgens Solidariteit is die organisasie dus genoodsaak om strenger stappe te doen omdat dit reuse-onsekerheid by sy lede in die gesondheidsektor en elders veroorsaak.
"Dit is uiters onverantwoordelik van 'n staatsamptenaar om sulke uitlatings te maak terwyl ons nog midde-in 'n openbare deelnameproses is. Dit dui daarop dat die regering hierdie prosesse minag en bloot probeer om hierdie beleide deur te stoomroller," sê Connie Mulder, hoof van die Solidariteit Navorsingsinstituut (SNI). "Boonop het ons geen inligting met betrekking tot wat hierdie implementering van die NGV beteken nie. Wat beteken dit vir lede van mediese fondse? Wat beteken dit vir gesondheidswerkers? Hoe verskil dit van die huidige toedrag van sake? Die departement het doodeenvoudig geen aanduiding gegee wat dit vir Suid-Afrikaners beteken nie, ten spyte van die feit dat gesondheid iets is wat elke liewe persoon direk raak."
"Meer as 85% van die gesondheidswerkers wat aan 'n studie van die SNI deelgeneem het, het aangedui dat die implementering van die NGV daartoe sal lei dat gesondheidswerkers die land sal verlaat. Suid-Afrika sal dus met 'n tekort aan mediese personeel gelaat word, wat impliseer dat kwaliteit- en spesialisgesondheidsdienste bitter skaars sal wees. Dr. Crisp het geen inligting verskaf oor wat vir mediese spesialiste gaan verander nie, en dit verhoog onsekerheid," sê Mulder.
"Volgens ons berekeninge gaan die NGV Suid-Afrika met 'n tekort van R112 miljard laat. Suid-Afrika kan dit doodeenvoudig nie bekostig nie, tog is daar 'n dawerende stilte van die regering af oor hoe die NGV spesifiek befonds gaan word. Die geld kan nie geleen word nie, wat impliseer burgers kyk na hoër belastings en 'n staat wat stilbly oor waar en hoe jy meer belasting gaan betaal."
Mulder meen die NGV sal Suid-Afrika 'n sieker en 'n armer land maak. "Die feit dat dr. Crisp dink die regering kan sulke skadelike en omstrede wetgewing bloot instel ten spyte van insette, terugvoer en logika is uiters onrusbarend. Die stilte oor hierdie wetgewing se spesifieke besonderhede dui daarop dat die regering die publiek minag. Dit impliseer dat die regering dink hulle gaan die publiek hier om die bos lei, en dan een Sondagaand die NGV net 'with immediate effect' implementeer. Ons sal dit nie duld nie. Ons eis antwoorde oor die toekoms van gesondheid en ons sal die regering dwing om hierdie antwoorde te verstrek."
Splinternuwe polisiestasie staan al sedert 2015 leeg
Hierdie land kan maar sy ligte afsit.
Dr Muller, die naam is Kommunisme. Dit het tyd geraak dat jy wakker skrik
Ek het buitendien nie meer vertroue in ons medici en hospitale nie. My mediese fonds bydraes gaan in 'n bodemlose put. As die NGV ingestel word kan ek netsowel Discovery groet.
Nog n ANC gedrewe projek met geen kans op oorlewing nie.
Gegewe dat daar reeds ñ openbare gesondheidsektor bestaan, waarom is dit nodig om die NVG in ons kele af te druk?
Party openbare dienslewering is goed, ander uiters swak.
Gaan die hele Suid Afrikaanse burgers ñ verlies aan inkomste hê omdat hul ñ hele dag hul beurt moet afwag vir ñ mediese praktisyn se dienste?